Павучковыя арэлі[[1]](#footnote-1)
*Мікола Чарняўскі*

Стаялі апошнія сонечныя дзянькі. Каб пагушкацца[[2]](#footnote-2) ўволю, павесіў павучок арэлі. За іх зачапіўся сухі лісток. Вецер гайдаў[[3]](#footnote-3) яго, калыхаў, як нейкую пярынку.

Захацелася мушцы на павучковых арэлях пагушкацца — села на лісток. Гушкалася, гушкалася — і заснула. Спалохаўся павучок: «Што з ёю? Можа, кепска мушцы стала?» Пабег, ускараскаўся[[4]](#footnote-4) па тонкай павуцінцы да таткі, старога павука, які непадалёк плёў сетку: можа, каму яшчэ на гамак спатрэбіцца?

Выслухаў ён павучка дый кажа:

— Дурненькі ты! Яна проста заснула. Блізка халады, зіма. А мухі перад зімою засынаюць. Толькі мушка з халадамі замерзнуць можа. Дык перанясём яе з арэлямі ды лістком туды, дзе цяплей. Вунь у тое дупло, дзе вавёрачка зімаваць сабралася. Думаю, яны паладзяць, і мушцы ў яе дупле месцейка знойдзецца.

Узрадаваўся павучок, кінуўся здымаць арэлі. Шкада, што не пагушкаўся колькі хацеў. Але ж і санлівай мушкі шкада. Загіне — хто ж тады будзе зумкаць[[5]](#footnote-5) яму вясною, калі ён возьмецца ткаць свае першыя павуцінкі?

1. *Арэ́лі* — рус.: качели. [↑](#footnote-ref-1)
2. *Гу́шкацца (на арэлях)* — рус.: качаться (на качелях). [↑](#footnote-ref-2)
3. *Гайда́ць* — рус.: качать. [↑](#footnote-ref-3)
4. *Ускара́скацца* — узлезці. [↑](#footnote-ref-4)
5. *Зу́мкаць* — назойліва гудзець. [↑](#footnote-ref-5)